Author: Институт перевода Библии
Date: 2022-09-30T19:46:22.469247+00:00

КъэбарышӀур: Апостол Иуан ятӀонэрэ тхылъэу ытхыгъэр

КъэбарышӀур: Апостол Иуан ятӀонэрэ тхылъэу ытхыгъэр

1. Апостол Иуан ятӀонэрэ тхылъэу ытхыгъэр

Апостол Иуан ятӀонэрэ тхылъэу ытхыгъэр

Апостол Иуан ятӀонэрэ тхылъэу ытхыгъэр

1. 1

АПЭРЭШЪХЬ

АПОСТОЛ ИУАН ЯТӀОНЭРЭ ТХЫЛЪЭУ ЫТХЫГЪЭР

ШӀуфэс

1^1Сэ чылыс зэӀукӀэм инахьыжъхэм сащыщэу[*], Тхьэм къыхихыгъэ о, гощэ лъапӀэу ыкӀи уибынхэу[*] шъыпкъагъэкӀэ шӀу слъэгъухэрэм, мы тхылъыр къышъуфэсэтхы. Шъо шӀу шъузылъэгъурэр сэ сизакъоп, шъыпкъагъэр зэзгъэшӀэгьэ пстэуми шӀу шъуалъэгъу+. 2Шъыпкъагъэу тыгухэм арылъэу, егъашӀэми илъыщтым къыхэкӀыкӀэ шъо шӀу шъутэлъэгъу.

3Тхьэу Ты лъапӀэмрэ Ты лъапӀэм ы Къоу Зиусхьан Исус Христосрэ тэ шъыпкъэр зышӀэхэрэми шӀу зэрэлъэгъухэрэми анэшӀу къытщафэщт, гукӀэгъушхуи къытфашӀыщт, гупсэфи къытатыщт+.

Шъыпкъагъэмрэ шӀулъэгъуныгъэмрэ

4Ты лъапӀэм къытфишӀыгъэ унашъом фэдэу, уибынхэм ащыщэу куп шъыпкъагъэм тетэу зекӀоу зысэлъэгъум, лъэшэу сыгушӀуагъ+. 5Джы гощэ лъапӀ, сыолъэӀу: шӀу тызэрэжъугъэлъэгъу. Ар унэшъуакӀэм фэдэу къыпфэстхырэп, ар апэм къыщегъэжьагъэу тиӀэгъэ унашъу+. 6ШӀулъэгъуныгъэу зыфасӀорэр Тхьэм иунашъохэм татетэу тызекӀоныр ары. Апэм къыщегъэжьагъэу зэхэшъухыгъэ унашъор – шӀулъэгъуныгъэ шъухэлъэу шъузэрэзекӀорэр ары+.

7Исус Христос дунаим цӀыфэу къызэрэкӀуагъэр зымыдэрэ цӀыфыбэу нэмыкӀ цӀыфхэр зыгъапцӀэхэрэр дунаим къыщылъэгъуагъэх. Ащ фэдэ цӀыфхэр гъэпцӀакӀох ыкӀи антихристых+. 8Ӏофэу къэжъугъэхъагъэр шъумыгъэкӀодэу, шъуиӀахьышӀу лъыкӀэжъугъахьэу жъугъотыжьыным пае, шъузфэсакъыжь+. 9Хэти Христос тигъэшӀэгъэ Ӏофхэм атемыт зэпытэу, атекӀырэ цӀыфым ыгу Тхьэр илъэп, ау Христос тигъэшӀэгъэ Ӏофхэм атет зэпытым ыгу Ты лъапӀэри Къо лъапӀэри илъых+. 10Шъуадэжь зыгорэ къакӀоу, Исус тигъэшӀэгъэ Ӏофхэм атемытэу шъуигъашӀэмэ, ар шъуиунэ къишъумыгъахь, шӀуфэси ешъумых+. 11Сыда пӀомэ, ащ шӀуфэс езыхырэр ащ ибзэджэшӀагъэхэмкӀи игъус.

Аужырэ шӀуфэс гущыӀэхэр

12Джыри къышъуфэстхынэу сиӀэр бэ, ау тхылъыпӀэрэ мэрчэп къамзыйрэкӀэ стхынэу сыфаеп. Ау тигушӀуагъо икъугъэ хъуным пае, шъуадэжь сыкъэкӀонышъ, тызэдэтӀысэу тызэдэгущыӀэным сыщэгугъы+.

13Тхьэм къыхихыгъэ пшыпхъу ибынхэм[*] шӀуфэс къыуахыжьы. Амин.

* 1:1 Сэ чылыс зэӀукӀэм инахьыжъхэм сащыщэу – еплъ Якъубэ 5:14.

* 1:1 гощэ лъапӀэу ыкӀи уибынхэу – чылыс зэӀукӀэмрэ чылыс зэӀукӀэм щыщхэмрэ арын фае.

* 1:13 Тхьэм къыхихыгъэ пшыпхъу ибынхэр – чылыс зэӀукӀэу мы тхылъыр зытхыгъэр зыщыщым ицӀыфхэр арын фае.

+ 1:1 1 Иуан 3:1, Иуан 8:32
+ 1:3 1 Тим. 1:2, 2 Тим. 1:2
+ 1:4 3 Иуан 1:4
+ 1:5 Иуан 13:34, Иуан 15:12, 1 Иуан 3:11
+ 1:6 Иуан 14:15, 1 Иуан 5:3

+ 1:7 Иуан 1:14, 1 Иуан 4:2, 1 Тим. 3:16, Евр. 2:14, 1 Иуан 2:18, 1 Иуан 4:3

+ 1:8 1 Кор. 3:8
+ 1:9 1 Иуан 2:23
+ 1:10 Рим. 16:17, 1 Фесс. 5:22

+ 1:12 Иуан 15:11, Иуан 16:24, Иуан 17:13, 3 Иуан 1:13-14

+ https://ibt.org.ru/ebook?id=ADG

Table of Contents

- КъэбарышӀур: Апостол Иуан ятӀонэрэ тхылъэу ытхыгъэр

- Апостол Иуан ятӀонэрэ тхылъэу ытхыгъэр

- АПЭРЭШЪХЬ